b'\n_START_ARTICLE_\nPoliisin tietohallintokeskus\n_START_SECTION_\nPerustaminen\n_START_PARAGRAPH_\nPoliisin tietohallintokeskus aloitti toimintansa 1.1.2000. Se muodostettiin organisoimalla uudelleen poliisin ylijohdon tekniikan yksik\xc3\xb6n ja keskusrikospoliisin valtakunnalliset tietohallintoteht\xc3\xa4v\xc3\xa4t. Poliisin tietohallintokeskuksen perustamisen my\xc3\xb6t\xc3\xa4 lakkautettiin sis\xc3\xa4asiainministeri\xc3\xb6n poliisiosaston tekniikan yksikk\xc3\xb6. Keskuksen tietohallintojohtajaksi valittiin Heikki Riippa. Poliisin tietohallintokeskus aloitti toimintansa ensin keskusrikospoliisin tulosyksikk\xc3\xb6n\xc3\xa4. Sen henkil\xc3\xb6st\xc3\xb6 koostui k\xc3\xa4ynnistymisvaiheessa sis\xc3\xa4asiainministeri\xc3\xb6n poliisiosastolta siirtyvist\xc3\xa4 virkamiehist\xc3\xa4 sek\xc3\xa4 keskusrikospoliisin lakkautetun tietoj\xc3\xa4rjestelm\xc3\xa4palvelu-yksik\xc3\xb6n valtakunnallisia teht\xc3\xa4vi\xc3\xa4 hoitavista virkamiehist\xc3\xa4. Keskuksessa ty\xc3\xb6skenteli k\xc3\xa4ynnistymishetkell\xc3\xa4 47 ty\xc3\xb6ntekij\xc3\xa4\xc3\xa4._NEWLINE_Syyskuun 2002 alusta Poliisin tietohallintokeskuksesta muodostettiin poliisihallinnossa sis\xc3\xa4asiainministeri\xc3\xb6n alaisuudessa toimiva itsen\xc3\xa4inen virasto, johon siirtyi my\xc3\xb6s poliisin l\xc3\xa4\xc3\xa4ninjohdon alaisuudessa toimivien tietotekniikkakeskusten henkil\xc3\xb6st\xc3\xb6.\n_START_SECTION_\nAlueellistaminen Rovaniemelle\n_START_PARAGRAPH_\nPoliisin tietohallintokeskuksen sijoittamisesta Rovaniemelle p\xc3\xa4\xc3\xa4tettiin lokakuussa 2001. P\xc3\xa4\xc3\xa4t\xc3\xb6ksen tavoitteena oli edist\xc3\xa4\xc3\xa4 hallituksen aluepoliittisen tavoiteohjelman mukaisesti maan tasapainoista kehityst\xc3\xa4 sijoittamalla keskushallinnon yksik\xc3\xb6it\xc3\xa4 ja muita valtakunnallisesti tai keskitetysti hoidettavia toimintoja maan eri osiin. Keskuksen teht\xc3\xa4v\xc3\xa4t siirrettiin Rovaniemelle vaiheittain useiden vuosien aikana. Vantaan Tikkurilassa toimintansa aloittaneen keskuksen ty\xc3\xb6ntekij\xc3\xb6ist\xc3\xa4 vain muutama oli valmis muuttamaan Rovaniemelle._NEWLINE_Keskuksen p\xc3\xa4\xc3\xa4toimipaikan siirrytty\xc3\xa4 Rovaniemelle, alueelliset tietotekniikkakeskukset jatkoivat toimintaansa sen sivutoimipistein\xc3\xa4. Vuonna 2007 PTHK:lla oli 16 alueellista toimipaikkaa seuraavilla paikkakunnilla: Joensuu, Jyv\xc3\xa4skyl\xc3\xa4, Kajaani, Kouvola, Kuopio, Kuusamo, Mikkeli, Oulu, Raahe, Savonlinna, Vaasa, Vantaa, Varkaus, Tampere, Turku ja Ylivieska.\n_START_SECTION_\nLakkauttaminen\n_START_PARAGRAPH_\nPoliisin tietohallintokeskus lopetti toimintansa 1.3.2008, kun sen teht\xc3\xa4v\xc3\xa4t ja henkil\xc3\xb6st\xc3\xb6 siirrettiin koko sis\xc3\xa4asiainhallintoa palvelevaan Hallinnon tietotekniikkakeskukseen.'